DA Den Europæiske Unions Tidende C 304/46

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 304/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»OLIO DI CALABRIA«

EU-nr.: IT-PGI-0005-01314 — 20.2.2015

BOB ( ) BGB ( X )

1. Betegnelse(r)

»Olio di Calabria«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1:

Ved markedsføringen skal den ekstra jomfruolivenolie med BGB'en »Olio di Calabria« overholde nedenstående kriterier.

Organoleptiske egenskaber:

— Farve: fra grøn til strågul, alt afhængig af oliens alder.

— Smag/duft: Deskriptor Median Olivenernes frugtighed 2-8 (*) Specifikke aromatiske noter: græs og/eller artiskok og/eller blomster > 2-≤ 8 Bitter 3-6 Skarp 4-6

Kemisk-fysiske egenskaber:

— Oliesyre (%): ≥ 70

— Syreindhold (%): ≤ 0,50

— Peroxidtal (mEq O2/kg): ≤ 12 mEq O2/kg

— UV-spektrometri K232: ≤ 2,20

— UV-spektrometri K270: ≤ 0,20

— Phenoler i alt — polyphenoler: ≥ 200 ppm.

De kvalitetsparametre, der ikke er udtrykkeligt nævnt, skal under alle omstændigheder være i overensstemmelse med relevant EU-lovgivning om ekstra jomfruolivenolie.

3.3. Foder (kun for produkter af animalsk oprindelse) og råvarer (kun for forarbejdede produkter)

BGB'en »Olio di Calabria« består udelukkende af ekstra jomfruolivenolie fremstillet af oliven af følgende lokale sorter, der er udbredt i regionen (de vigtigste sorter): Carolea, Dolce di Rossano (synonym: Rossanese), Sinopolese (synonym: Chianota, Coccitana), Grossa di Gerace (synonym: Mammolese, Geracitana, Dolce), Tondina (synonym: Roggianella) Ottobratica (synonym: Dedarico, Perciasacchi), Grossa di Cassano (synonym: Cassanese), Tonda di Strongoli, alene eller blandet med hinanden, ikke under 90 %. De resterende 10 % kan komme fra mindre udbredte lokale olivensorter: Nostrana, Spezzanese, Santomauro, Dolce di Cerchiara, Tombarello, Ciciarello, Zinzifarica, Galatrese, Tonda di Filocaso, Tonda di Filadelfia, Borgese, Pennulara, Mafra, Vraja, Agristigna, Corniola. Op til 3 % kan komme fra andre nationale sorter, der fungerer som bestøvere.

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionsprocessen, dvs. dyrkning, høst og olieudvinding, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Efter udvinding skal olien opbevares i helt rene beholdere af rustfrit stål eller et andet materiale, der er egnet til opbevaring af olie, uden rester af rengøringsmidler. Beholderne skal opbevares på et tørt og køligt sted, ved en temperatur på mellem 12 °C og 20 °C, for at sikre, at olivenolien opbevares under optimale forhold, og for at undgå uønskede ændringer af produktets typiske kemiske og organoleptiske egenskaber. Inden emballering kan olien dekanteres eller filtreres naturligt eller underkastes en hvilken som helst anden naturlig proces for at fjerne rester fra forarbejdningen (dvs. oliefod eller vegetabilsk vand). I forbindelse med opbevaringen i beholdere er det muligt at anvende inerte gasser. BGB'en »Olio di Calabria« skal markedsføres i egnede beholdere som f.eks. dåser eller flasker af mørkt glas, keramik eller glaseret terrakotta på højst 5 liter.

3.6. Særlige regler vedrørende mærkning af det produkt, som den registrerede betegnelse henviser til

Det er forbudt at føje en beskrivelse til den beskyttede geografiske betegnelse »Olio di Calabria«, der ikke er udtrykkeligt nævnt i varespecifikationen, herunder følgende adjektiver: »fine« (fin), »scelto« (udvalgt), »selezionato« (udvalgt) og »superiore« (udsøgt). Sandfærdige og kontrollerbare referencer, som beskriver individuelle producenters metoder eller produktionsteknikkerne, er tilladt, herunder: »monovarietale« (en enkelt sort) efterfulgt af navnet på den anvendte sort, »raccolto meccanicamente« (mekanisk høst) osv., som dog forinden skal være godkendt af kontrolorganet.

Navne, forretningsbetegnelser, varemærker osv. må anvendes sandfærdigt, hvis de ikke er anprisende og ikke risikerer at vildlede forbrugeren.

Betegnelsen for BGB'en »Olio di Calabria« skal fremstå tydeligt på etiketten med bogstaver, der ikke kan slettes, så den kan skelnes fra alle andre oplysninger på etiketten. Logoet nedenfor skal også fremgå af etiketten. Etiketten skal være påført olivenernes produktionsår. Det er tilladt at anføre, at olien er økologisk produceret.

4. Kort angivelse af det geografiske områdes afgrænsning

Det område, som den ekstra jomfruolivenolie med BGB'en »Olio di Calabria« fremstilles i, omfatter hele regionen Calabrien.

5. Tilknytning til det geografiske område

I de områder, hvor de oliven, der bruges til at fremstille ekstra jomfruolivenolie under den beskyttede geografiske betegnelse »Olio di Calabria«, dyrkes, er klimaet kendetegnet ved en fast regnperiode fra december til februar, hvor minimumstemperaturen kan falde til under 8 °C, efterfulgt af en varm og tør sommerperiode fra maj til september, hvor temperaturen i juli og august ofte overstiger de 32 °C, og hvor der er lange tørre perioder, hvilket er klart i lyset af den lille mængde nedbør, der falder i perioden, nemlig 10 % eller mindre af den samlede årlige nedbørsmængde (gennemsnitligt 600 mm).

Klimaet er tempereret med tørre somre og betegnes normalt som middelhavsklima.

Derudover er jorden på de steder, hvor olivendyrkningen primært foregår, af en anden type og sammensætning som følge af komplekse geologiske og tektoniske hændelser, der har dannet en struktur, som primært består af flere krystallinske vandførende lag, der tilsammen benævnes den calabriske bue. Dette fænomen skyldes deformeringen af oceanskorpen og kontinentskorpen.

De høje temperaturer og den lange tørkeperiode om sommeren udgør en afgørende miljømæssig faktor, som flere af produktets kvalitetsparametre er afhængige af, herunder phenolindhold og fedtsyresammensætning, navnlig produktets oliesyreniveauer, som giver produktet dets specifikke karakter.

Slutproduktets særlige egenskaber kan henføres til det forhold, at der kun må anvendes lokale sorter (90 % af oliens sortssammensætning skal være oliven af lokale sorter). Dette skyldes, som det fremgår af adskillige bibliografiske kilder, at olivenolier af de lokale calabriske sorter, der er nævnt i varespecifikationen som de vigtigste sorter, også individuelt har de påkrævede fysiske, kemiske og organoleptiske egenskaber, der opfylder specifikationerne for BGB'en »Olio di Calabria«. (Se navnlig Olive Germoplas — The cultivation, table olive and olive oil industry in Italy, redigeret af I. Muzzalupo på forlaget INTECH, ISBN 978-953-51-0883-2, november 2012, blandt de mange bøger, der er udgivet om dette emne.)

Brugen af disse vigtigste sorter giver en olie med homogene og specifikke kemiske og organoleptiske egenskaber, der er meget karakteristiske og giver olien en profil, som er let genkendelig for forbrugerne. De mest fremtrædende aspekter af den aromatiske signatur, som kendetegner den ekstra jomfruolivenolie med den beskyttede geografiske betegnelse »Olio di Calabria«, er den frugtagtige karakter af de grønne oliven eller dem, der lige er begyndt at blive mørke, blomsternoterne og duften af artiskok, ledsaget af markante noter af friskslået græs, grønne blade og (grøn/moden) tomat. Smagsmæssigt kan olivenolien nydes for den strukturelle harmoni mellem dens forskellige komponenter, der giver den en moderat bitterhed og skarphed som følge af dens medium til høje phenolindhold.

For så vidt angår betegnelsen »Olio di Calabria« dokumenterer et nøgledokument fra 1992, at betegnelsen »Olio di Calabria« eksisterede og var registreret på patentkontoret i det tidligere ministerium for industri, handel og håndværk som en betegnelse for regionens olivenolie.

Der findes yderligere dokumentation for markedsføringen af olier, som igen nævner »Olio di Calabria«, i en række fakturaer fra perioden 1975-2014.

Derudover kan der findes dokumentation for handel med olivenolie fra Calabrien, som illustrerer produktets kvalitet, i yderligere dokumenter fra 1865. De påviser, at visse geografiske områder i regionen Calabrien var leverandører til den royale Bourbon-familie.

Ønsket om at forbedre kvaliteten af den calabriske olie og beskytte dens produktion med henblik på at tilbyde et produkt af endnu højere kvalitet påvises derved, at et kongeligt dekret så langt tilbage som i 1888 nævnte, at der i Palmi (regionen Calabrien) som et forsøg skulle installeres en oliepresse for at forbedre olivenolien. (»L’Olio Vergine di Oliva — un approccio alla valorizzazione« (Sådan forbedres jomfruolivenolien) af Vito Sciancalepore, udgivet af Hoepli i 2002, side 141-143).

Dette dokument påviser, at forbindelsen mellem Calabrien og olivenolie langt fra er et nyt fænomen.

Derudover bør den indsats, de calabriske producenter har gjort for at producere en ekstra jomfruolivenolie af høj kvalitet, ikke glemmes. Den er en medvirkende faktor til, at Calabrien forbindes med olivenolie, i kraft af den tilknytning mellem jord og produkt, som producenterne har skabt ved at tilpasse de traditionelle landbrugsmetoder til de lokale miljøforhold. Denne indsats er blevet anerkendt og prisbelønnet i forskellige nationale og internationale konkurrencer.

Konkurrencer og internationale priser

— Førsteplads ved den 9., 12., 14. og 19. udgave (fra 2001 til 2011) af den nationale prisuddeling »Ercole Oliario« for ekstra jomfruolivenolie af høj kvalitet.

— Andenplads ved den 17. udgave af den nationale prisuddeling »Ercole Oliario« for ekstra jomfruolivenolie af høj kvalitet i 2009.

— Guldmedalje på messen Olive Oils of the World i Los Angeles i 2004, 2006 og 2009.

— Pris for årets bedste økologiske ekstra jomfruolivenolie — ekstra jomfru — Vejledning til verdens bedste olier af certificeret kvalitet — i 2005, 2009 og 2010.

— Andenplads ved den første verdenskonkurrence under Shanghai Expo i 2010.

— Tredjeplads ved Montiferru-prisuddelingen i 2009.

— Gold Prestige ved TERRAOLIVO-konkurrencen i 2011 og 2012.

Ovenstående eksempler på anerkendelser har i de senere år været med til at udbrede og underbygge den calabriske olivenolies omdømme blandt såvel forhandlere som forbrugere som en olie med veldefinerede egenskaber, der med den rette anerkendelse ville opnå egentlig beskyttelse, et korrekt markedsføringsniveau og den nødvendige kontrol.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Varespecifikationen kan ses i sin fulde ordlyd på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på Prodotti DOP e IGP (øverst i skærmens højre side), herefter på Prodotti DOP IGP STG (i skærmens venstre side) og endelig på Disciplinari di Produzione all’esame dell’UE.

(1) EUT L 343 af 14.12.2012, s. 1.

(*) Variationskoefficient på 20 eller derunder